ཡེ་ཤེས་དཀྱིལ་འཁོར་རྫོགས་པའི་ཉིན་མོར་བྱེད། །མདོ་སྔགས་བསྟན་པའི་པད་ཚལ་ཁ་འབྱེད་པའི། །ལེགས་བཤད་འོད་ཟེར་སྒྲོན་མེ་སྟོང་ལྡན་པ། །སྐྱབས་མཆོག་རོལ་པའི་རྡོ་རྗེར་གསོལ་བ་འདེབས། །མགོན་ཁྱོད་ཐུགས་བསྐྱེད་དྲི་མེད་བདུད་རྩིའི་མཚོ། །སྙིང་རྗེའི་རི་དབང་མཆོག་གིས་བསྲུབས་པ་ལས། །ལེགས་འོངས་ཟླ་མེད་མཆོག་སྤྲུལ་ཆུ་ཤེལ་དབང་། །ཕན་བདེའི་འོད་དཀར་འབྱེད་ལ་གསོལ་བ་འདེབས། །ཡང་སྲིད་དཔག་བསམ་གཞོན་ནུའི་འཁྲི་ཤིང་གང་། །ངོ་མཚར་མཛད་པའི་དྲི་བསུང་འབུམ་འཕྲོ་ཞིང་། །དགེ་ལེགས་སྙེ་མ་གཡུར་དུ་ཟ་བ་ཡིས། །སྐལ་བཟང་རེ་བ་སྐོང་ལ་གསོལ་བ་འདེབས། །རྟག་བརྟན་གཡུང་དྲུང་རང་བཞིན་རྡོ་རྗེའི་ཁྲིར། །མཆོག་སྤྲུལ་མཐོང་བ་དོན་ལྡན་ཞབས་བརྟན་ཅིང་། །རྣམ་དཀར་མཛད་འཕྲིན་རྫོགས་ལྡན་སྤྲིན་བཞིན་དུ། །གཡོ་བས་སྐྱེ་དགུའི་འདོད་པ་འཇོ་བར་ཤོག །དད་པས་ཉེར་བཅིངས་བདག་བློ་དུནྡྷུ་བྷི། །དོན་གཉེར་སྐྱེ་བོའི་དབྱུག་གུས་བསྐུལ་བ་ལས། །བདེན་ཚིག་སྒྲ་དབྱངས་ལྷུང་ལྷུང་སྒྲོགས་པ་ཡིས། །སྨོན་པའི་དོན་རྣམས་གེགས་མེད་ལྷུན་གྲུབ་ཤོག །ཅེས་སྐྱབས་མཆོག་དམ་པ་ལྕང་སྐྱ་རྡོ་རྗེ་འཆང་ཡེ་ཤེས་བསྟན་པའི་སྒྲོན་མེ་དཔལ་བཟང་པོའི་མཆོག་སྤྲུལ་རིན་པོ་ཆེའི་ཞབས་བརྟན་གྱི་བདེན་ཚིག་འདི་ནི། བསྟན་པའི་གསལ་བྱེད་ཆེན་པོ་མཁྱེན་རབ་ཀྱི་དབང་ཕྱུག་དམ་པ་ཐུའུ་བཀྭན་རིན་པོ་ཆེས་གཙོ་མཛད་དགོན་ལུང་བྱམས་པ་གླིང་གི་འདུས་སྤྱི་ནས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།